b'\n_START_ARTICLE_\nAcetilen\n_START_SECTION_\nFizikalne lastnosti\n_START_PARAGRAPH_\nAcetilen je vnetljiv in eksploziven brezbarven plin z rahlo aromati\xc4\x8dnim vonjem. Acetilen, proizveden iz kalcijevega karbida, ima zaradi primesi (vodikov sulfid, arzin, fosfin) zelo zna\xc4\x8dilen vonj po \xc4\x8desnu. Vonj je pri nizkih koncentracijah slabo zaznaven.\n_START_SECTION_\nUporaba\n_START_PARAGRAPH_\nV ZDA se pribli\xc5\xbeno 80\xc2\xa0% acetilena porabi za kemijske sinteze, ostalih 20\xc2\xa0% pa za plamensko varjenje in rezanje. Temperatura plamena pri zgorevanju s kisikom je namre\xc4\x8d izredno visoka \xe2\x80\x93 preko 3300 \xc2\xb0C. Pri gorenju se spo\xc5\xa1\xc4\x8da 11,8 kJ/g (57.120 kJ/m\xc2\xb3). Vi\xc5\xa1jo temperaturo plamena imata samo dicianoacetilen (N\xe2\x89\xa1C-C\xe2\x89\xa1C-C\xe2\x89\xa1N, 4990 \xc2\xb0C) in cianogen (N\xe2\x89\xa1C\xe2\x88\x92C\xe2\x89\xa1N, 4525 \xc2\xb0C)._NEWLINE_Acetilen se uporablja tudi v acetilenskih (karbidnih) svetilkah, ki so jih v\xc4\x8dasih uporabljali rudarji (svetilke ne smemo zamenjati z Davyjevo svetilko), prvi avtomobili in jih \xc5\xa1e vedno uporabljajo jamarji. V karbidnih svetilkah se acetilen razvija sproti s kapljanjem vode na kalcijev karbid (CaC\xe2\x82\x82), ki je zaprt v spodnjem delu svetilke._NEWLINE_Na za\xc4\x8detku 20. stoletja se je acetilen ponekod uporabljal za mestno razsvetljavo. Acetilen se v\xc4\x8dasih uporablja tudi za oglji\xc4\x8denje jekla, \xc4\x8de so obdelovanci preveliki, da bi jih lahko oglji\xc4\x8dili v pe\xc4\x8di. Acetilen se uporablja tudi pri ugotavljanju starosti arheolo\xc5\xa1kih najdb z radiokarbonsko metodo.\n_START_SECTION_\nPrihodnost\n_START_PARAGRAPH_\nPoraba acetilena bo v prihodnosti postopoma nara\xc5\xa1\xc4\x8dala, predvsem zaradi velikih svetovnih zalog premoga in novih podro\xc4\x8dij uporabe. Ena od novih aplikacij je pretvorba acetilena v etilen in nato v polietilen. V preteklosti se je acetilen, ki nastaja kot stranski produkt pri parnem krekiranju, \xc5\xbee uporabljal za poizvodnjo etilena. Novi katalizatorji omogo\xc4\x8dajo pretvorbo tega acetilena v etilen z veliko ve\xc4\x8djim izkoristkom in manj\xc5\xa1imi stro\xc5\xa1ki.\n_START_SECTION_\nVplivi na zdravje\n_START_PARAGRAPH_\nAcetilen kot tak ni posebno strupen, \xc4\x8de se proizvaja iz kalcijevega karbida pa lahko vsebuje strupene ne\xc4\x8disto\xc4\x8de kot sta fosfin in arzin, ki dajeta plinu zna\xc4\x8dilen vonj po \xc4\x8desnu. Acetilen rahlo dra\xc5\xbei o\xc4\x8di, dihala in ko\xc5\xbeo. Kroni\xc4\x8dni u\xc4\x8dinki izpostavljenosti niso znani._NEWLINE_Velike koli\xc4\x8dine acetilena v prostoru izpodrinejo iz zraka kisik in lahko povzro\xc4\x8dijo zadu\xc5\xa1itev. \xc4\x8ce vsebnost kisika pade pod 19,5 vol\xc2\xa0%, povzro\xc4\x8di omotico, zaspanost, slabost, bruhanje, pretirano slinjenje, zmanj\xc5\xa1ano budnost, izgubo zavesti in smrt. Izpostavljenost atmosferi z 8-10 vol\xc2\xa0% ali manj kisika povzro\xc4\x8di nezavest brez opozorila in tako hitro, da si posameznik ne more pomagati ali se za\xc5\xa1\xc4\x8dititi. Pomanjkanje kisika lahko povzro\xc4\x8di hude po\xc5\xa1kodbe ali smrt, v la\xc5\xbeji obliki pa depresijo osrednjega \xc5\xbeiv\xc4\x8devja, slabost, glavobol, omotico, bruhanje in neorientiranost. Po\xc5\xa1kodovanec potrebuje takoj\xc5\xa1njo zdravni\xc5\xa1ko pomo\xc4\x8d.\n_START_SECTION_\nEksplozija in po\xc5\xbear\n_START_PARAGRAPH_\nNajve\xc4\x8dja nevarnost je povezana z nestabilnostjo plina, predvsem pri povi\xc5\xa1anem tlaku. Acetilen lahko eksplozivno razpade, \xc4\x8de absolutni tlak plina prese\xc5\xbee pribli\xc5\xbeno 200 kPa (2 bara). Ve\xc4\x8dina regulatorjev in varnostnih ventilov je zato nastavljena na 100 kPa. Acetilen se zato transportira raztopljen v acetonu ali dimetilformamidu (DMF) v jeklenkah napolnjenih s poroznim polnilom. Baker katalizira razpad acetilena, zato se ne sme pretakati po bakrenih ceveh. Medeninaste spojke in ventili niso primerni.'